Răspunsul echivoc al ministrului justiției, Tudorel Toader, la întrebarea dacă va urma un OUG de amnistie și grațiere

Ministrul Justiției, Tudorel Toader, a răspuns echivoc la întrebarea dacă va urma o ordonanță de urgență. Pe de-o parte, Toader a afirmat că regimul infracțiunilor și pedespelor se reglemnentează prin lege organică și că după 1990 au fost adoptate patru actele de clementă, iar pe de altă parte a precizat că Guvernul poate adopta OUG care intră în vigoare la momentul publicării în MOF după depunerea ei la secretarii celor două Camere ale Parlamentului.

Întrebat la DCNews.ro dacă va urma o ordonanță de urgență dată de Guvern, ministrul Justiției a răspus: ”Eu nu sunt Guvern, eu sunt doar membru al Guvernului. Articolul 73 litera h din Constituție, din legea fundamentală, spune că regimul infracțiunilor și pedepselor se reglementează prin lege organică. Din ”90 și până acum au fost adoptate patru acte de clemență prin regimul constituțional existent”.

Pe de altă parte, ministrul justiției a revenit în timpul interviului cu următoarele precizări:

”Nu uitați că tot prin Constituție, articolul 115, Guvernul este abilitat să adopte ordonanțe de urgență, care pentru a produce efecte juridice, sigur în opinia mea greșit, scrie în Constituție, că ordonananța produce efecte juridice din clipa publicării în Monitorul oficial. O adopți azi, o publici azi, azi produce efecte juridice. S-a dus cu previzibilitatea și celelalte. Dar trebuiesc alte două condiții suplimentare. Să fie depusă la secretarii celor două Camere, să fie publicată în MOF. Prima condiție la rândul ei presupune altă condiție, ca Parlamentul să fie în activitate.”

G4Media.ro a dezvăluit vineri, 13 iulie, că Liviu Dragnea presează Guvernul să adopte ordonanța privind amnistia și grațierea în ședința de marți, 17 iulie. Ședința de guvern a fost devansată în mod neuzual. O nouă tentativă de a forța adoptarea OUG-ului a avut loc înaintea ședinței de joi, 19 iulie, dar acest demers nu ar fi avut susținerea liderilor ALDE și nici a ministrului justiției, Tudorel Toader. În cele din urmă, ultima săptămână a sesiunii parlamentare extrordinare s-a încheiat fără ca Guvernul să adopte OUG privind amnistia și grațierea. Nu e clar dacă prin declarațiile sale, ministrul justiței sugerează că un OUG pe această temă ar putea fi dat și în afara sesiunii extraordinare, singurele două condiții pentru ca ordonanța să intre în vigoare fiind depunerea la secretarii celor două camere și publicarea în Monitorul Oficial.